ग्यान दे कन्नें च ए गल्ल नईं पेई। मर्दे नजरी च मर्द ते जनानी दौनें कसूरा च मर्द गै मता कसूरवार होंदा ऐ-खास करी जिसलै जात बरादरी च हासोआन्नी दा डर होऐ। ओ इन्ने-तौले अपनी उस न्हामो गी दोसी कियां मन्नी लैदां जेड़ी व्याड़ी 2 भर उसी अपनियें अक्खियें सामनै बठाली रखदी ही- भोली न्हामो! ओ तपे दा बलबैते अल्ल गेया। अग्गें बलबैता बेहड़ै निम्मा दे बूटे एट्ठ खट्टा पर लेटे दा हा। ग्यान ने बिजन किज आखे सुने दे, बलबैतें पर लोआरियै डांग मारी ही। बलबैते दी छाती पर जियां बिजली त्रुट्टी पेई ही। ग्यान ने सोचेया बंगारियै लड़ने दे जमाने हुन नईं रेह दे। उस चाली खबरै काबू बी नईं आवै बलबैतां। फी में केड़ा धर्म जुध्द करा करना ! कपटा दा जवाब गै होई सकदा ऐ।